b'\n_START_ARTICLE_\nKukkopilli\n_START_PARAGRAPH_\nKukkopilli eli savikukko on  Euroopassa tunnettu savesta valmistettu linnun muotoinen, huilunkaltainen pilli. Puhallusaukko on pyrst\xc3\xb6ss\xc3\xa4, sointiaukko voi olla alapuolella (alas\xc3\xa4rm\xc3\xa4inen) tai yl\xc3\xa4puolella (yl\xc3\xa4s\xc3\xa4rm\xc3\xa4inen). T\xc3\xa4llainen pilli tuottaa  yhden soivan \xc3\xa4\xc3\xa4nen, jonka korkeus riippuu sis\xc3\xa4tilan koosta. Linnun kyljiss\xc3\xa4 tai rinnassa on usein 1-4 sormiaukkoa, jolloin voidaan tuottaa useampia s\xc3\xa4velkorkeuksia. Mik\xc3\xa4li rei\xc3\xa4t on viritetty siten, ett\xc3\xa4 voidaan soittaa kokonainen oktaaviala tai muu asteikko, puhutaan okariinasta. Sek\xc3\xa4 okariina ett\xc3\xa4 kukkopilli ovat astiahuiluja._NEWLINE_Suomessa tunnetuimmat kukkopillit on valmistettu Muolaan kunnan Kyyr\xc3\xb6l\xc3\xa4ss\xc3\xa4 1900-luvun alkupuolella. Kyyr\xc3\xb6l\xc3\xa4isten savity\xc3\xb6n taidot olivat per\xc3\xa4isin Ven\xc3\xa4j\xc3\xa4lt\xc3\xa4._NEWLINE_Monenkirjavat k\xc3\xa4ki- ja kukkopillitkin olivat alkujaan k\xc3\xa4ytt\xc3\xb6esineit\xc3\xa4, lasten leluja. My\xc3\xb6hemmin, sodan j\xc3\xa4lkeen, niist\xc3\xa4 tuli kotien ker\xc3\xa4ilyn kohteita ja hyllyjen koristeita.'